সাংবাদিকদের ওপর এই হামলা ও নির্যাতনের প্রতিবাদে মঙ্গলবার ঢাকায় সাংবাদিকরা বিক্ষোভ করেন৷ কারওয়ান বাজারের সার্ক ফোয়ারা এলাকায় তরুণ সাংবাদিকদের উদ্যোগে সকাল ১০টায় বিক্ষোভ ও মানববন্ধন হয়৷ এরপর বেলা সাড়ে ১১টার দিকে জাতীয় প্রেসক্লাবের সামনে ঢাকা সাংবাদিক ইউনিয়নের আয়োজনে মানববন্ধন ও প্রতিবাদ সমাবেশ হয়৷ এই সব সমাবেশে সাংবাদিক, ফটো সাংবাদিক সবাই অংশ নেন৷ ফটো সাংবাদিকরা ক্যামেরা রেখে প্রতিবাদ জানান৷ আর সাংবাদিকরা প্রতিবাদ জানান ক্যামেরা, কলম এবং লেখার প্যাড নীচে রেখে৷ তাঁরা আগামী ৭২ ঘণ্টার মধ্যে সাংবাদিকদের ওপর হামলাকারীদের চিহ্নিত ও আটক করার দাবি জানান৷ নয়ত সারাদেশের সাংবাদিকদের নিয়ে আরো কঠোর কর্মসূচি দেয়ার কথা বলেন তাঁরা৷